Na podlagi 4. člena, drugega odstavka 12. člena, šestega odstavka 13. člena, drugega odstavka 19. člena, 20. člena, drugega odstavka 22. člena, tretjega odstavka 23. člena, 27. člena, 28. člena, tretjega odstavka 29. člena in 66. člena Zakona o zdravju živali (Uradni list RS, št. 100/25) minister za kmetijstvo izdaja

Pravilnik o boleznih živali
I. POGLAVJE
SPLOŠNE DOLOČBE
1. člen
(vsebina)

	(1) Ta pravilnik za izvajanje 10., 17., 18., 25., 26., 31., 45., 46., 53., 72., 76., 170., 171. in 269. člena Uredbe 2016/429/EU Evropskega parlamenta in Sveta z dne 9. marca 2016 o prenosljivih boleznih živali in o spremembi ter razveljavitvi določenih aktov na področju zdravja živali (»Pravila o zdravju živali«) (UL L št. 84 z dne 31. 3. 2016, str. 1), zadnjič spremenjene z Delegirano uredbo Komisije (EU) 2024/2623 z dne 30. julija 2024 o dopolnitvi Uredbe (EU) 2016/429 Evropskega parlamenta in Sveta glede pravil za odobritev in priznanje statusa prost bolezni za kompartmente, v katerih se gojijo kopenske živali (UL L št. 2024/2623 z dne 4. 10. 2024), (v nadaljnjem besedilu: Uredba 2016/429/EU), ureja:
	1. nacionalni seznam bolezni, vrste živali ter pravila za njihovo preprečevanje in obvladovanje ter druge bolezni;
	2. podrobnejša pravila glede odgovornosti izvajalcev dejavnosti, osebja v stiku z živalmi in skrbnikov hišnih živali za zdravje živali;
	3. podrobnejši način izvajanja aktivnosti za vzpodbujanje izvajalcev dejavnosti in oseb, ki prihajajo v stik z živalmi, in skrbnikov hišnih živali, k pridobivanju, ohranjanju in krepitvi ustreznih znanj o zdravju živali;
	4. način prijavljanja vsakega razloga za sum prisotnosti ali ugotovitev prisotnosti bolezni s seznama in drugih bolezni ter povečano umrljivost ali znatno zmanjšanje stopnje proizvodnje brez jasnega vzroka;
	5. način sporočanja, obveščanja, poročanja in prijavljanja bolezni s seznama in drugih bolezni;
	6. pravila za pripravo in posodabljanje načrtov ukrepov in posebnih navodil;
	7. pogoje glede načina, vsebin in pogostosti izvajanja simulacijskih vaj;
	8. podrobnejše ukrepe glede uporabe veterinarskih zdravil za bolezni s seznama.

	(2) Ta pravilnik ureja tudi izvajanje:
	1. Delegirane uredbe Komisije (EU) 2020/687 z dne 17. decembra 2019 o dopolnitvi Uredbe (EU) 2016/429 Evropskega parlamenta in Sveta glede pravil za preprečevanje in obvladovanje nekaterih bolezni s seznama (UL L št. 174, z dne 3.6.2020, stran 64), zadnjič spremenjene z Delegirano uredbo Komisije (EU) 2026/322 z dne 12. februarja 2026 o spremembi in popravku Delegirane uredbe (EU) 2020/687 o dopolnitvi Uredbe (EU) 2016/429 Evropskega parlamenta in Sveta glede pravil za preprečevanje in obvladovanje nekaterih bolezni s seznama (UL L št. 2026/322 z dne 22. 4. 2026 (v nadaljnjem besedilu: Delegirana uredba 2020/687/EU);
	2. Delegirane uredbe Komisije (EU) 2020/689 z dne 17. decembra 2019 o dopolnitvi Uredbe (EU) 2016/429 Evropskega parlamenta in Sveta glede pravil za spremljanje, programe izkoreninjenja in status prost nekaterih bolezni s seznama in porajajočih se bolezni (UL L št. 174 z dne 3. 6. 2020, str. 211), zadnjič spremenjene z Delegirano uredbo Komisije (EU) 2023/1798 z dne 10. julija 2023 o spremembi Delegirane uredbe (EU) 2020/689 o dopolnitvi Uredbe (EU) 2016/429 Evropskega parlamenta in Sveta glede pravil za spremljanje, programe izkoreninjenja in status prost nekaterih bolezni s seznama in porajajočih se bolezni (UL L št. 233 z dne 21. 9. 2023, str. 24) (v nadaljnjem besedilu: Delegirana uredba 2020/689/EU);
	3. Delegirane uredbe Komisije (EU) 2023/361 z dne 28. novembra 2022 o dopolnitvi Uredbe (EU) 2016/429 Evropskega parlamenta in Sveta glede pravil o uporabi nekaterih zdravil za uporabo v veterinarski medicini za preprečevanje in obvladovanje nekaterih bolezni s seznama (UL L št. 52 z dne 20. 2. 2023, str. 1) (v nadaljnjem besedilu: Delegirana uredba 2023/361/EU);
	4. Izvedbene uredbe Komisije (EU) 2018/1882 z dne 3. decembra 2018 o uporabi nekaterih pravil za preprečevanje in obvladovanje bolezni za kategorije bolezni s seznama ter o oblikovanju seznama vrst in skupin vrst, ki predstavljajo znatno tveganje za širjenje navedenih bolezni s seznama (UL L št. 308 z dne 4. 12. 2018, str. 21) (v nadaljnjem besedilu: Izvedbena uredba 2018/1882/EU);
	5. Izvedbene uredbe Komisije (EU) 2020/2002 z dne 7. decembra 2020 o določitvi pravil za uporabo Uredbe (EU) 2016/429 Evropskega parlamenta in Sveta v zvezi s prijavljanjem bolezni s seznama in poročanjem o njih na ravni Unije, v zvezi z oblikami in postopki za predložitev programov spremljanja v Uniji in programov izkoreninjenja, za poročanje o njih in za vlogo za priznanje statusa prost bolezni ter v zvezi z računalniško podprtim informacijskim sistemom (UL L št. 412 z dne 8. 12. 2020, str. 1) (v nadaljnjem besedilu: Izvedbena uredba 2020/2002/EU).
2. člen
(pomen izrazov)

	Za potrebe tega pravilnika imajo uporabljeni izrazi naslednji pomen:
	1. bolezni so  bolezni živali s seznama, kot so določene v Prilogi Izvedbene uredbe 2018/1882/EU, porajajoče se bolezni iz 6. člena Uredbe 2016/429/EU in druge bolezni;
	2. ADIS (Animal Disease Information System) je informacijski sistem za bolezni živali v skladu z Izvedbeno uredbo 2020/2002/EU;
	3. WAHIS (World Animal Health Information System) je računalniški sistem Svetovne organizacije za zdravje živali (World Organisation for Animal Health - WOAH) (v nadaljnjem besedilu: WOAH) za prijavo, obveščanje in poročanje o pojavih bolezni in izvajanju veterinarskih ukrepov za bolezni, zajete v Kodeks za zdravje kopenskih in vodnih živali WOAH (v nadaljnjem besedilu: Kodeks);
	4. veterinarska organizacija s koncesijo pomeni veterinarsko organizacijo, ki ima v skladu z uredbo, ki določa mrežo javne veterinarske službe, podeljeno koncesijo za izvajanje javne veterinarske službe, ki se plačuje iz proračuna Republike Slovenije;
	5. uradni laboratoriji so laboratoriji, vključno z nacionalnimi referenčnimi laboratoriji, ki jih je v skladu z uredbo, ki ureja izvajanje uredbe (EU) o uradnem nadzoru in drugih uradnih dejavnostih na področju živil, krme, zdravja in dobrobiti živali ter zdravja rastlini in fitofarmacevtskih sredstev imenuje Uprava za varno hrano, veterinarstvo in varstvo rastlin (v nadaljnjem besedilu: Uprava).
II. POGLAVJE
RAZVRSTITEV BOLEZNI
3. člen
(druge bolezni)

	(1) Na podlagi tveganja, ki ga predstavljajo za zdravje kopenskih ali vodnih živali, se na nacionalni seznam bolezni uvrstijo bolezni, ki so navedene v Prilogi 1, ki je sestavni del tega pravilnika.

	(2) Določbe tega pravilnika se uporabljajo tudi za bolezni, ki niso bolezni s seznama, so pa uvrščene na nacionalni seznam bolezni in bolezni, zajete v Kodeks in niso uvrščene med bolezni s seznama (v nadaljnjem besedilu: druge bolezni).
4. člen
(pravila glede cepljenja)

	(1) Za izvajanje drugega odstavka 3. člena Delegirane uredbe 2023/361/EU mora: biti perutnina preventivno cepljena oziroma imuna proti atipični kokošji kugi v:
	1. Izvajalec dejavnosti zagotoviti, da je perutnina preventivno cepljena oziroma imuna proti atipični kokošji kugi v:
	a) jatah kokoši, piščancev, puranov, japonskih prepelic in pegatk v obratu s skupno več kot 350 teh živali;
	b) matičnih jatah fazanov in jerebic;
	c) rejah nojev ter
	č) obratih s perutnino iz vrst oziroma kategorij iz a) točke tega odstavka, ne glede na število živali, če se premeščajo z ene lokacije na drugo, razen neposredno za zakol;
	2. organizator tekem oziroma razstav zagotoviti, da so živali iz živalskih vrst naštetih v prejšnji točki in golobi, ki sodelujejo na razstavah oziroma tekmah, cepljeni proti atipični kokošji kugi.

	(2) Za izvajanje 4. člena Delegirane uredbe 2023/361/EU je na območju Republike Slovenije prepovedano cepljenje proti okužbi z Brucello abortus, B. melitensis in B.suis.

	(3) Poleg prepovedi iz prejšnjega odstavka je na območju Slovenije prepovedano cepljenje proti bolezni Aujeszkega pri prašičih.
III. POGLAVJE
PRIJAVA SUMA, RAZISKAVA SUMA IN POTRDITEV BOLEZNI
5. člen
(prijava razlogov za sum in postavitev suma)

	(1) Izvajalci dejavnosti, osebje v stiku z živalmi in skrbniki hišnih živali prijavijo razloge za sum, da se je pri njihovih živalih pojavila bolezen, kot na primer povečana umrljivost, drugi resni znaki bolezni ali znatno zmanjšanje proizvodnje iz nepojasnjenega vzroka najbližji veterinarski organizaciji s koncesijo. Seznam veterinarskih organizacij s koncesijo in kontaktni podatki so objavljeni na spletni strani Uprave.

	(2) Veterinar veterinarske organizacije s koncesijo (v nadaljnjem besedilu: pooblaščeni veterinar) prijavo iz prejšnjega odstavka vpiše v dnevnik veterinarskih posegov v obratu oziroma za hišne živali v kartoteko. Vpis mora vsebovati datum in uro prijave ter ukrepe, ki jih je odredil za preprečevanje morebitnega širjenja bolezni.

	(3) Za izključitev bolezni ali postavitev suma pooblaščeni veterinar izvede preiskavo, ki zajema vsaj klinični pregled živali ter po potrebi odvzem vzorcev za laboratorijske preiskave.

	(4) Na podlagi rezultatov preiskave iz prejšnjega odstavka pooblaščeni veterinar bolezen izključi oziroma postavi sum na bolezen.

	(5) Pooblaščeni veterinar prijavo suma vpiše v dnevnik veterinarskih posegov v obratu. Vpis mora vsebovati datum in uro prijave ter ukrepe iz tretjega in četrtega odstavka ter izključitev bolezni ali postavitev suma iz prejšnjega odstavka tega člena.

	(6) Podatke iz prejšnjega odstavka pooblaščeni veterinar vnese tudi v informacijski sistem za spremljanje, nadzor in poročanje o določenih boleznih živali v skladu s predpisom, ki ureja informacijski sistem za spremljanje, nadzor in poročanje o določenih boleznih živali (v nadaljnjem besedilu: EPI).

	(7) Veterinarji veterinarskih organizacij, ki niso veterinarske organizacije s koncesijo, ki med vsakodnevnim izvajanjem veterinarskih dejavnosti opazijo razloge za sum na bolezen iz prvega odstavka tega člena, so dolžni takoj in brez odlašanja o sumu obvestiti veterinarsko organizacijo s koncesijo. Veterinar do prihoda pooblaščenega ali uradnega veterinarja ostane v obratu ter sprejme ukrepe za preprečevanje širjenja bolezni.
6. člen
(prijava suma bolezni kategorije A in predhodni ukrepi)

	(1) Če gre za sum na prisotnost bolezni kategorije A pooblaščeni veterinar sum nemudoma prijavi glavnemu uradu (v nadaljnjem besedilu: GU) Uprave na dežurno telefonsko številko, ki jo zagotovi Uprava (v nadaljnjem besedilu: DSNB številka).

	(2) Podatki, ki jih mora vsebovati prijava suma iz prejšnjega odstavka, so navedeni v Delu I Priloge 2, ki je sestavni del tega pravilnika.

	(3) Podatke iz prejšnjega odstavka pooblaščeni veterinar vnese tudi v EPI najpozneje do sklica državnega središča za nadzor bolezni (v nadaljnjem besedilu: DSNB).

	(4) Po postavitvi suma bolezni kategorije A izvajalci dejavnosti za izvajanje 5. člena Delegirane uredbe 2020/687/EU, do prihoda uradnega veterinarja zagotovijo izvajanje predhodnih ukrepov za preprečevanje širjenja bolezni.

	(5) Za izvajanje 3. in 6. člena Delegirane uredbe 2020/687/EU pooblaščeni veterinar v skladu z navodili DSNB nemudoma izvede preiskavo za potrditev ali izključitev bolezni kategorije A.

	(6) Za izvajanje 7. člena Delegirane uredbe 2020/687/EU uradni veterinar območnega urada Uprave (v nadaljnjem besedilu: uradni veterinar) za sumljivi obrat nemudoma odredi predhodne omejitvene in biovarnostne ukrepe, da bi se preprečilo širjenje bolezni.

	(7) Uradni veterinar za preprečevanje širjenja bolezni za sumljivi obrat lahko poleg ukrepov iz prejšnjega odstavka odredi še ukrepe za izvajanje 8., 9. ali 10. člena Delegirane uredbe 2020/687/EU.

	(8) Uradni laboratorij o rezultatih diagnostičnih preiskav za bolezni kategorije A nemudoma obvesti Upravo na DSNB številko in rezultate vnese v EPI. 
7. člen
(prijava suma bolezni kategorije B in C, za katero ima Republika Slovenija priznan status, prost bolezni)

	(1) Sum na prisotnost bolezni kategorije B ali C, za katero ima Republika Slovenija priznan status prost bolezni, pooblaščeni veterinar nemudoma prijavi območnemu uradu (v nadaljnjem besedilu: OU) Uprave. Če gre za prvi primer bolezni v državi, sum na prisotnost bolezni prijavi na DSNB številko.

	(2) Podatki, ki jih mora vsebovati prijava suma iz prejšnjega odstavka, so navedeni v Delu II Priloge 2, ki je sestavni del tega pravilnika.

	(3) Podatke iz prejšnjega odstavka pooblaščeni veterinar vnese tudi v EPI najpozneje v 24 urah od prejete prijave suma oziroma od postavitve suma. 

	(4) Za izvajanje 68. člena Delegirane uredbe 2020/687/EU, uradni veterinar za sumljivi obrat nemudoma odredi predhodne ukrepe za obvladovanje bolezni.

	(5) Uradni laboratorij o rezultatih diagnostičnih preiskav za bolezni kategorije B in C za katero ima Republika Slovenija priznan status, prost bolezni, nemudoma obvesti OU Uprave in rezultate vnese v EPI. Če gre za prvi primer bolezni v državi, o rezultatih diagnostičnih preiskav obvesti Upravo nemudoma tudi na DSNB številko.
8. člen
(prijava suma bolezni kategorije E, ki niso bolezni kategorija A, B ali C, za katero ima Slovenija priznan status prost bolezni ali drugih bolezni)

	(1) Če je pooblaščeni veterinar prejel prijavo suma ali je sam posumil na bolezen kategorije E, ki ni bolezen kategorije A, B ali C, za katero ima Slovenija priznan status prost bolezni, ali drugih bolezni (v nadaljevanju: ostale bolezni), pooblaščeni veterinar podatke o prijavi, izvedeni preiskavi ter uvedenih predhodnih ukrepih in opredelitvi iz petega odstavka 11. člena tega pravilnika obvesti OU Uprave prek EPI najpozneje v treh delovnih dneh po izključitvi bolezni oziroma potrditvi suma.

	(2) Uradni laboratorij o rezultatih diagnostičnih preiskav za ostale bolezni obvesti OU Uprave z vnosom rezultatov diagnostičnih preiskav v EPI.
9. člen
(prijava suma bolezni pri divjih živalih)

	(1) Lovci, upravljavci lovišč in lovišč s posebnim namenom ter druge pravne in fizične osebe, odgovorne za divje živali, vključno z zaščitenimi vrstami, ki v populaciji divjih živali opazijo razloge za sum, da se je pri divjih živalih pojavila bolezen, kot na primer povečana umrljivost iz nepojasnjenega vzroka ali drugi resni znaki bolezni, to prijavijo najbližji veterinarski organizaciji s koncesijo ali OU Uprave. Seznam veterinarskih organizacij s koncesijo in OU Uprave ter kontaktni podatki so objavljeni na osrednjem spletnem mestu državne uprave.

	(2) Po prejemu prijave pooblaščeni veterinar oziroma uradni veterinar obvesti pristojno lovsko službo. 

	(3) V sodelovanju z lovsko službo pooblaščeni veterinar oziroma uradni veterinar za izvajanje 6. člena Delegirane uredbe 2020/687/EU nemudoma izvede preiskavo, vključno z morebitnim kliničnim pregledom divjih živali in odvzemom vzorcev za laboratorijske preiskave.

	(4) Po izvedbi preiskave iz prejšnjega odstavka pooblaščeni veterinar možnost prisotnosti bolezni izključi ali postavi sum na bolezen. 

	(5) Če se sum na bolezen pri divjih živali postavi pri raztelesbi divjih živali, ki jih odpelje Veterinarsko higienska služba (v nadaljnjem besedilu: VHS) Nacionalnega veterinarskega inštituta (v nadaljnjem besedilu: NVI) ali so bile dostavljene na NVI, mora patolog, ki je na bolezen posumil, o tem obvestiti Upravo glede na kategorijo bolezni, na katero je posumil.

	(6) Podatke iz četrtega ali prejšnjega odstavka pooblaščeni veterinar ali patolog VHS vnese v EPI.
10. člen
(prijava suma zoonoze)

	(1) Ob sumu ali uradni potrditvi bolezni s seznama ali druge bolezni, ki je zoonoza, pooblaščeni veterinar oziroma uradni veterinar ali Uprava obvesti pristojno zdravstveno službo. Za obveščanje iz tega člena se smiselno uporabljajo 11., 12., 13. ali 14. člen tega pravilnika, odvisno od tega, v katero kategorijo bolezni je zoonoza uvrščena.

	(2) Glede na naravo bolezni in tveganje, ki ga zadevna bolezen predstavlja, lahko Uprava in zdravstvena služba v sodelovanju opravita epidemiološko poizvedbo v skladu z zakonom, ki ureja zdravje živali. Na podlagi rezultatov preiskav Uprava uvede ukrepe iz tega pravilnika.

	(3) Epidemiološko poizvedbo in ukrepe iz prejšnjega odstavka Uprava lahko uvede tudi, če zdravstvena služba obvesti veterinarsko službo o pojavu kliničnih znakov zoonoz pri ljudeh.
11. člen
(rezultati diagnostičnih preiskav)

	(1) O rezultatih diagnostičnih preiskav bolezni s seznama in drugih bolezni mora uradni laboratorij obvestiti Upravo, ne glede na fizično ali pravno osebo, ki je zahtevala laboratorijske analize in preiskave.

	(2) Seznam uradnih laboratorijev je objavljen na spletni strani Uprave.

	(3) Uradni laboratorij mora o rezultatih diagnostičnih preiskav obvestiti tudi pošiljatelja vzorcev in izvajalca dejavnosti. 

	(4) Uradni laboratorij mora rezultate opravljenih diagnostičnih preiskav vnesti v EPI takoj po opravljeni preiskavi oziroma najpozneje ob izdaji pisnega poročila o opravljenih preiskavah. 
12. člen
(zagotavljanje nepretrgane veterinarske dejavnosti za terensko in laboratorijsko diagnostiko bolezni kategorije A, B in C, za katere ima Slovenija priznan status)

	(1) Za namene pravočasne prijave suma ter izvedbe potrebnih pregledov in vzorčenja, diagnostičnih preiskav in odreditve predhodnih ukrepov, potrebnih za preprečevanje širjenja in obvladovanje bolezni kategorije A, B in C, za katere ima Slovenija priznan status, prost bolezni, morajo veterinarske organizacije s koncesijo, uradni laboratoriji, NVI in Uprava zagotoviti nepretrgano veterinarsko dejavnost za terensko in laboratorijsko diagnostiko ter za takojšnje ukrepanje in dosegljivost.

	(2) Veterinarska organizacija s koncesijo za namene iz prejšnjega odstavka na svoji spletni strani objavi kontaktne podatke.

	(3) Uradni laboratorij oziroma NVI za namene iz prvega odstavka tega člena na svoji spletni strani objavi kontaktne podatke najpozneje do zadnjega v mesecu za naslednji mesec.

	(4) Uprava za namene iz prvega odstavka tega člena zagotovi dosegljivost prek DSNB številke.
IV. POGLAVJE
UKREPI PO POTRDITVI BOLEZNI
13. člen
(ukrepi po uradni potrditvi bolezni kategorije A)

	(1) Za izvajanje Oddelka 2 Poglavja I ter Poglavja II, III in IV Dela II Delegirane uredbe 2020/687/EU uradni veterinar oziroma generalni direktor Uprave po uradni potrditvi bolezni odredi ukrepe.

	(2) Direktor OU Uprave, na območju katerega se izvajajo ukrepi iz prejšnjega odstavka, dnevno poroča Upravi o izvedenih ukrepih v okuženem obratu in območjih z omejitvami preko EPI.

	(3) Po zaključku izvajanja ukrepov iz prejšnjega odstavka direktor OU predloži Upravi končno poročilo o izvedenih ukrepih najpozneje v enem tednu po ukinitvi vseh ukrepov.

	(4) Podrobnejša pravila glede izvajanja ukrepov iz prejšnjega odstavka so določena v načrtih ukrepov iz zakona, ki ureja zdravje živali, in so objavljena na spletni strani Uprave.
14. člen
(ukrepi po uradni potrditvi bolezni kategorije B in C, za katero ima Slovenija priznan status, prost bolezni)

	(1) Za izvajanje Poglavja V Dela II Delegirane uredbe 2020/687/EU uradni veterinar oziroma generalni direktor Uprave po uradni potrditvi bolezni odredi ukrepe.

	(2) Uprava lahko glede na tveganje, ki ga bolezen iz prejšnjega odstavka predstavlja, pripravi program izkoreninjenja bolezni in ga v skladu z 10. členom Izvedbene uredbe 2020/2002/EU posreduje Evropski komisiji v odobritev.

	(3) Uradni veterinar o izvedenih ukrepih praviloma dnevno prek EPI poroča GU Uprave.

	(4) Po zaključku izvajanja ukrepov iz prejšnjega odstavka direktor OU najpozneje v enem tednu po ukinitvi vseh ukrepov GU Uprave predloži končno poročilo o izvedenih ukrepih.

	(5) Podrobnejša pravila glede izvajanja ukrepov iz tega člena se določijo v programu izkoreninjenja bolezni, ki se po odobritvi s strani Evropske komisije objavi na spletni strani Uprave. 
15. člen
(ukrepi po potrditvi ostalih bolezni)

	(1) Ostale bolezni veterinar, pristojen za obrat izbruha, potrdi na podlagi kliničnih znakov oziroma rezultatov laboratorijskih preiskav, če ni s predpisom za posamezno bolezen določeno drugače.

	(2) Prijavo ostalih bolezni iz prejšnjega odstavka veterinar, pristojen za obrat izbruha, vpiše v EPI do 10. dne v mesecu za pretekli mesec.

	(3) Veterinar, pristojen za obrat izbruha, z vpisom v dnevnik veterinarskih posegov v obratu odredi ukrepe za preprečevanje širjenja oziroma izkoreninjenje bolezni, če ni s predpisom za posamezno bolezen določeno drugače. 
V. POGLAVJE
OBVEŠČANJE, POROČANJE IN PRIJAVLJANJE BOLEZNI
16. člen
(obveščanje o boleznih živali)

	(1) O pojavih bolezni Uprava obvešča javnost na spletnih straneh Uprave.

	(2) Uprava o prvem pojavu bolezni kategorije A, B ali C, za katero ima Slovenija priznan status prost bolezni, obvesti javnost najpozneje 24 ur po uradni potrditvi bolezni. O nadaljnjih primerih Uprava obvešča tedensko. Tedensko poročilo objavi na spletnih straneh Uprave do petka do 13. ure za tekoči teden.

	(3) Uprava do 25. v mesecu za pretekli mesec pripravi mesečno poročilo o pojavih bolezni v Republiki Sloveniji in ga objavi na spletni strani Uprave.

	(4) Vsako leto do 31. avgusta Uprava pripravi poročilo o zdravju živali za preteklo leto in ga objavi na spletnih straneh Uprave.
17. člen
(prijavljanje in poročanje o boleznih živali)

	(1) Prijavljanje in poročanje o boleznih živali v ADIS v skladu z Izvedbeno uredbo Komisije 2020/2002/EU in v WAHIS poteka prek kontaktne točke ADIS/WAHIS pri Upravi.

	(2) Kontaktna točka ADIS/WAHIS je zadolžena za:
	1. prijavo bolezni s seznama in prijavo drugih bolezni v ADIS oziroma WAHIS;
	2. pripravo polletnih oziroma letnih poročil o boleznih s seznama in drugih bolezni v ADIS oziroma WAHIS;
	3. pripravo in objavo tedenskih, mesečnih in letnih poročil iz prejšnjega člena na spletnih straneh Uprave. 
VI. POGLAVJE
SPREMLJANJE
18. člen
(veterinarski obiski)

	(1) Izvajalci dejavnosti zagotovijo obisk veterinarja z namenom preprečevanja bolezni (v nadaljnjem besedilu: VOPB) v obratu, v katerem gojijo živali, najmanj enkrat v dveh letih.

	(2) VOPB iz prejšnjega odstavka obsega pregled:
	1. izpolnjevanja zahtev glede biovarnosti, označevanja živali ter vodenja evidenc in
	2. izpolnjevanja drugih zahtev glede zdravja živali in ugotavljanja morebitne prisotnosti znakov, na podlagi katerih se lahko posumi na prisotnost bolezni s seznama. 

	(3) O opravljenem VOPB in ugotovitvah veterinar za posamezni obrat izpolni zapisnik na obrazcu iz EPI. Zapisnik v EPI zaključi najkasneje v treh delovnih dneh po opravljenem VOPB.

	(4) Če veterinar pri VOPB ugotovi pomanjkljivosti, to navede v zapisniku, v katerega vnese tudi izdajo pisnega navodila za odpravo pomanjkljivosti, ki ga izda izvajalcu dejavnosti.

	(5) Če veterinar pri VOPB ugotovi nepravilnosti, ki predstavljajo resno tveganje za pojav oziroma širjenje bolezni, to navede v zapisniku, v dnevniku veterinarskih posegov v obratu odredi ukrepe za preprečevanje širjenja in o tem nemudoma obvesti pristojni OU Uprave.

	(6) Veterinar lahko izvede VOPB ob izvajanju drugih aktivnosti v obratu.

	(7) Za zagotavljanje veterinarskih obiskov iz tega člena mora imeti izvajalec dejavnosti pisni dogovor z veterinarsko organizacijo ali zapisane kontaktne podatke veterinarske organizacije oziroma veterinarja, ki zagotavlja veterinarsko oskrbo živali v obratu v skladu s pravilnikom, ki ureja biovarnost ter izvajanje biovarnostnih ukrepov iz uredbe (EU) o prenosljivih boleznih živali.

	(8) Če je bil v obratu opravljen veterinarski obisk iz 27. člena tega pravilnika, se šteje, da je izvajalec dejavnosti zadostil pogojem iz tega člena. 
19. člen
(izvajanje preiskav za pravočasno ugotovitev prisotnosti, zatiranje in izkoreninjenje bolezni živali)

	(1) Preiskave za pravočasno ugotovitev prisotnosti, zatiranje in izkoreninjenje bolezni s seznama in drugih bolezni se izvajajo za namene zgodnjega odkrivanja bolezni, ugotavljanja razširjenosti bolezni živali, spremljanja epizootioloških razmer ter preverjanja učinkovitosti ukrepov za preprečevanje, nadzor in izkoreninjenje bolezni živali.

	(2) Preiskave iz prejšnjega odstavka odredi Uprava v okviru programov sistematičnega spremljanja zdravstvenega stanja živali, spremljanja bolezni živali, programov izkoreninjenja bolezni, ob sumu na bolezen ali glede na oceno tveganja za pojav oziroma širjenje bolezni s seznama ali drugih bolezni.

	(3) Preiskave iz prvega odstavka tega člena zajemajo odvzem vzorcev za laboratorijske preiskave, klinične preglede živali ter laboratorijske teste in druge diagnostične preiskave, potrebne za ugotavljanje prisotnosti povzročiteljev bolezni ali dokazovanje zdravstvenega statusa živali, obratov, območij ali države.

	(4) Rezultati preiskav se uporabljajo kot strokovna podlaga za sprejemanje in prilagajanje ukrepov za preprečevanje, nadzor in izkoreninjenje bolezni živali ter za pripravo ocen tveganja in drugih strokovnih podlag na področju zdravja živali.

	(5) Preiskave iz tega člena se izvajajo v skladu s predpisi, ki urejajo ukrepe v zvezi s posameznimi boleznimi živalmi, programom sistematičnega spremljanja zdravstvenega stanja živali ter navodili Uprave. 
20. člen
(proučevanje epizootioloških razmer)

	(1) Proučevanje epizootioloških razmer se izvaja z namenom ugotavljanja, spremljanja in vrednotenja zdravstvenega stanja živali ter dejavnikov tveganja za pojav, vnos in širjenje bolezni s seznama in drugih bolezni.

	(2) Proučevanje epizootioloških razmer zajema:
	1. zbiranje, obdelavo in analizo podatkov o pojavljanju bolezni živali;
	2. spremljanje prostorske in časovne razširjenosti bolezni živali;
	3. ugotavljanje virov okužb in možnih poti prenosa povzročiteljev bolezni živali;
	4. spremljanje dejavnikov tveganja za pojav in širjenje bolezni živali ter
	5. vrednotenje rezultatov programov spremljanja, diagnostičnih preiskav in izvedenih ukrepov.

	(3) Proučevanje epizootioloških razmer izvaja Uprava.

	(4) Ugotovitve proučevanja epizootioloških razmer Uprava uporabi kot strokovno podlago za sprejemanje ukrepov na področju zdravja živali in pripravo epidemioloških ocen tveganja.

	(5)  Pri proučevanju epizootioloških razmer Uprava sodeluje z NVI, Veterinarsko fakulteto, Veterinarsko zbornico ter drugimi strokovnimi organizacijami.
21. člen
(veterinarski obiski obratov glede na tveganje)

	(1) Veterinarski obiski obratov glede na tveganje (v nadaljnjem besedilu: VOT) se izvajajo v registriranih obratih, kjer se gojijo živali. 

	(2) VOT izvajajo pooblaščeni veterinarji.

	(3) Izvajalci dejavnosti morajo omogočiti opravljanje VOT ter pri tem zagotoviti tehnično pomoč za varno izvedbo.

	(4) VOT se izvede v obratih, ki gojijo živali za naslednje namene:
	1. premiki na ozemlju Slovenije, med državami članicami Evropske unije ali izvoz v tretje države; 
	2. proizvodnja živil z namenom dajanja na trg.

	(5) Pogostost in vrste obratov, v katerih se izvede VOT, se določijo glede na tveganje, ki ga predstavlja določen obrat oziroma vrsta obrata.

	(6) Izbor obratov za VOT se za tekoče leto vnese v EPI.

	(7) VOT obsega pregled:
	1. evidenc, ki jih je izvajalec dejavnosti dolžan voditi (kategorije in število živali v obratu, dnevnik veterinarskih posegov, register živali v obratu in označitev živali);
	2. izpolnjevanja zahtev glede biovarnosti;
	3. izpolnjevanje zahteve glede zdravja in dobrobiti živali in
	4. izpolnjevanje drugih pogojev, ki vplivajo na tveganje.

	(8) O opravljenem VOT pooblaščeni veterinar za posamezni obrat izpolni zapisnik na obrazcu iz EPI. Ugotovitve VOT vnese v EPI in zapisnik zaključi najpozneje v treh delovnih dneh po opravljenem VOT.

	(9) Če se gojitev živali v obratu, na katerem se izvaja VOT, trajno opušča, se prva stran zapisnika uporabi tudi kot vloga za izbris obrata iz registra obratov iz zakona, ki ureja zdravje živali in registra kmetijskih gospodarstev iz zakona, ki ureja kmetijstvo.

	(10) Če pooblaščeni veterinar pri VOT ugotovi pomanjkljivosti, to navede v zapisniku, v katerega vnese tudi izdajo pisnega navodila za odpravo pomanjkljivosti, ki ga izda izvajalcu dejavnosti.

	(11) Če pooblaščeni veterinar pri VOT ugotovi kršitve predpisanih ukrepov ali pogojev, o tem nemudoma obvesti pristojni OU Uprave. 

	(12) Pooblaščeni veterinar vpiše datum in evidenčno številko zapisnika o opravljenem VOT v dnevnik veterinarskih posegov v obratu. 

	(13) Poročilo o opravljenih VOT veterinarska organizacija pošlje na pristojni OU Uprave do 15. dne v tekočem mesecu za pretekli mesec.

	(14) Cenik za izvedbo VOT pripravi Veterinarska zbornica, potrdi in sprejme pa ga generalni direktor Uprave.
22. člen
(epidemiološke študije in ocene tveganja)

	(1) Uprava pripravlja epidemiološke študije in ocene tveganja za potrebe preprečevanja, spremljanja, nadzora, obvladovanja in izkoreninjenja bolezni s seznama in drugih bolezni.

	(2) Epidemiološke študije in ocene tveganja se pripravijo za ugotavljanje verjetnosti vnosa, pojava ali širjenja bolezni ter za oceno njihovih posledic za zdravje živali, ljudi, okolje in gospodarstvo.

	(3) Epidemiološke študije in ocene tveganja temeljijo na podatkih, pridobljenih v okviru proučevanja epizootioloških razmer, sistematičnega spremljanja zdravstvenega stanja živali, diagnostičnih preiskav, uradnega nadzora, epizootioloških poizvedb in drugih razpoložljivih strokovnih podlag.

	(4) Rezultati epidemioloških študij in ocen tveganja se uporabljajo kot strokovna podlaga za pripravo programov spremljanja bolezni, določanje ukrepov za obvladovanje bolezni ter drugih odločitev Uprave. 

	(5) Pri pripravi epidemioloških študij ali ocen tveganja Uprava sodeluje z NVI, Veterinarsko fakulteto, Veterinarsko zbornico ter drugimi strokovnimi organizacijami.
VII. POGLAVJE
STATUS DRŽAVE PROST BOLEZNI
23. člen
(status države, prost bolezni kategorije B in C)

	Seznam bolezni, za katere ima Republika Slovenija priznan status države, prost bolezni, se objavi na spletni strani Uprave.
24. člen
(ohranjanje statusa države, proste določenih bolezni)

	(1) Za izvajanje 81. člena Delegirane uredbe 2020/689/EU so ukrepi za spremljanje in biološko zaščito za ohranitev statusa prost bolezni določeni v pravilniku, ki ureja sistematično spremljanje zdravstvenega stanja živali.

	(2) Če je potrjena katera od bolezni iz 29. člena tega pravilnika ali ni izpolnjen kateri od drugih pogojev za ohranitev statusa države, Uprava za izvajanje 82. člena Delegirane uredbe 2020/689/EU določi ukrepe in oceni tveganje spremembe zdravstvenega stanja.

	(3) Za izvajanje tretjega odstavka 82. člena Delegirane uredbe 2020/689/EU lahko Uprava do izpolnitve pogojev začasno prekliče status države prost določene bolezni.
25. člen
(pridobitev statusa države, prost bolezni kategorije C)

	(1) Za izvajanje 12. in 46. člena Delegirane uredbe 2020/689/EU Uprava pripravi program izkoreninjenja bolezni kategorije C, za katero še nima priznanega statusa prost bolezni in ga posreduje Evropski komisiji v odobritev.

	(2) Po odobritvi Evropske komisije program izkoreninjenja iz prejšnjega odstavka Uprava objavi na spletni strani Uprave.
VIII. POGLAVJE
NAČRTI UKREPOV IN SIMULACIJSKE VAJE
26. člen
(načrti ukrepov in simulacijske vaje)

	(1) Za izvajanje 45. člena Uredbe 2016/429/EU se za preverjanje pripravljenosti in načrtov ukrepov za bolezni kategorije A, izvede simulacijska vaja enkrat letno.

	(2) Glede na epidemiološko situacijo in tveganja, ki jih posamezna bolezen predstavlja za Republiko Slovenijo, generalni direktor s sklepom določi:
	1. vrsto simulacijske vaje;
	2. bolezen in načrt ukrepov za katero bo potekala vaja;
	3. obseg (območje, udeleženci, deležniki, ipd.);
	4. opazovalca oziroma ocenjevalca vaje.

	(3) Uprava pripravi poročilo o izvedeni simulacijski vaj najpozneje v enem mesecu  po zaključku vaje.

	(4) Opazovalec oziroma ocenjevalec pripravi oceno vaje, ki je priloga poročilu iz prejšnjega odstavka.

	(5) Na podlagi poročila in ocene vaje iz tega člena Uprava po potrebi pripravi korektivne ukrepe.
IX. POGLAVJE
STROŠKI
27. člen
(stroški)

	(1) Stroški izvedbe preventivnega cepljenja oziroma zagotavljanja imunosti iz prvega odstavka 9. člena tega pravilnika bremenijo izvajalca dejavnosti.

	(2) Stroški prijave suma in izvedbe predhodnih ukrepov iz sedmega odstavka 5. člena tega pravilnika se veterinarski organizaciji, ki ni veterinarska organizacija s koncesijo, krijejo iz proračuna Republike Slovenije v skladu s cenikom za izvajanje del javne veterinarske službe na podlagi koncesijskih pogodb.

	(3) Stroški izvajanja veterinarskih obiskov iz 18. člena tega pravilnika bremenijo izvajalca dejavnosti v skladu s cenikom, ki ga za izvajanje prenesenih uradnih dejavnosti določi Uprava. Cenik objavi na osrednjem spletnem mestu državne uprave. 
X. POGLAVJE
PREHODNA IN KONČNE DOLOČBE
28. člen
(prehodna določba)

	Do vzpostavitve modula Upravljanje izbruhov v EPI prijava in poročanje iz 6., 7., 13. in 14. člena tega pravilnika poteka po elektronski pošti.
29. člen
(prenehanje uporabe)

	Z dnem uveljavitve tega pravilnika se prenehajo uporabljati:
	1. Pravilnik o ukrepih za ugotavljanje, preprečevanje in zatiranje slinavke in parkljevke (Uradni list RS, št. 75/05, 31/07 in 100/25 - ZZdrŽiv);
	2. Pravilnik o ukrepih za ugotavljanje, preprečevanje in zatiranje bolezni Aujeszkega (Morbus Aujeszky) (Uradni list RS, št. 91/05, 13/06 in 100/25 - ZZdrŽiv);
	3. Pravilnik o ukrepih za ugotavljanje, preprečevanje in zatiranje enzootske goveje levkoze (Leucosis enzootica bovum) (Uradni list RS, št. 91/05, 13/06 in 100/25 - ZZdrŽiv);
	4. Pravilnik o izvajanju rednih uradnih veterinarskih pregledov na gospodarstvih (Uradni list RS, št. 23/06, 57/08 in 100/25 - ZZdrŽiv);
	5. Pravilnik o ukrepih za ugotavljanje, preprečevanje in zatiranje afriške prašičje kuge (Uradni list RS, št. 136/06, 42/10, 200/20 – ZNUAPK in 100/25 - ZZdrŽiv);
	6. Pravilnik o ukrepih za ugotavljanje, preprečevanje in zatiranje aviarne influence (Uradni list RS, št. 47/07, 42/10 in 100/25 - ZZdrŽiv);
	7. Pravilnik o boleznih živali (Uradni list RS, št. 81/07, 24/10 in 100/25 - ZZdrŽiv);
	8. Pravilnik o ukrepih za ugotavljanje, preprečevanje in zatiranje določenih bolezni živali (Uradni list RS, št. 122/07, 42/10, 56/16 in 100/25 - ZZdrŽiv);
	9. Pravilnik o ukrepih za ugotavljanje, preprečevanje in zatiranje tuberkuloze pri govedu (Uradni list RS, št. 9/09 in 100/25 - ZZdrŽiv);
	10. Pravilnik o ukrepih za ugotavljanje, preprečevanje in zatiranje konjske kuge (Uradni list RS, št. 59/11 in 100/25 - ZZdrŽiv);
	11.  Pravilnik o ukrepih za ugotavljanje, preprečevanje in zatiranje klasične prašičje kuge (Uradni list RS, št. 20/12 in 100/25 - ZZdrŽiv);
	12. Pravilnik o ukrepih za ugotavljanje, preprečevanje in zatiranje atipične kokošje kuge (Uradni list RS, št. 81/18 in 100/25 - ZZdrŽiv);
	13. Pravilnik o ukrepih za ugotavljanje, preprečevanje in zatiranje bruceloze pri govedu (Uradni list RS, št. 58/19 in 100/25 - ZZdrŽiv).
30. člen
(začetek veljavnosti)

	Ta pravilnik začne veljati petnajsti dan po objavi v Uradnem listu Republike Slovenije.

